  Виталий Пронин 1-тӥ июньысен Россиын улонэ пыӵаны кутскиз тамак кысконлы пумит закон. Солы асьмеос пичиен-пичиен дышыны кулэ.Нырысь ик кыскыны лэземын ӧвӧл транспорт дугдылонниосын, больницаосын, спортэн эшъяськон, нылпиослэн шудон интыосазы, кун учреждениосын, озьы ик улон юртъёсысь подъездъёсын. Ужан интыосын луоз кылдытыны «ӵындон интыос».Ар ортчыса, закон уката юнгес луоз. Соку пурккетыны уз луы ни кыдёке мынӥсь поездъёсын, кунокуаосын, ресторанъёсын. Со сяна, закон алэ кысконлы реклама лэсьтонлэсь, чурытэсь куронъёс пуктэ тамакен вуз карисьёс азе.Кун Думаын нырысетӥ лыдӟемен юнматэмын ни трос калык люкаськылон интыосын пурккетэм понна тыриськонъёс но. Чакламъя штраф ог 1 но ӝыны сюрс манетозь луоз.Владимир Музлов, тазалыкез утёнъя министр:- Республикаысьтымы эмъян учреждениос дасесь та законэз улонэ пыӵатонлы: кыскон интыосты быдтон сярысь косон вазенгес ик поттӥм ни.Ватонэз ӧвӧл, эмъясьёс пӧлын но вань ӵындӥсьёс, соосын чурыт вераськемын, тамаксэс куштыны косэмын. Нялтас вераса, министерствоысь специалистъёсмы пӧлын кыскисьёс ӧвӧл - ваньмы таза улонэн эшъяськиськом.Марат Исмагилов, Удмуртиысь Улон коркаослэн кенешъёссылэн огазеяськонэнызы кивалтӥсь:- Туж умой со, подъездъёсын, холлъёсын, лифтъёсын, нылпи шудон площадкаосын кыскыны уз луы ни шуыса. Ӵындӥсьёслы ӝожтӥськонъёс трос вуылӥзы, но соосты интыязы пуктыны нокыӵе сермет ӧй вал.Эшшо: тамак кысконлы пумит закон коркаосты утёз горд атаслэсь но. Угось МЧС-лэн лыдпусъёсызъя шаерамы 17,5 процентэз тылпуос пото кысымтэ тамак бордысь. Вылӥ этажъёсын улӥсьёс тамак пумзэс кушто, улӥ этажъёсты гомӟыто.Законъя корка кузёос быгато огъя кенеш ортчытыны но кыскон интыос радъяны. Соос мед луозы яке кыр интыын, яке нимаз комнатаын, кытын вань омырез сузясь тӥрлык, умой пытсаськись ӧсэн. Но таӵе интыос туала улон юртъёсын ӧвӧл, шуыны луоз.Александра Овчинникова, Ижысь одӥгез юртлэн кенешеныз кивалтӥсь:- Ог кык ар талэсь азьло ни коркамы кенешон ортчытӥм, подъездъёсын кыскыны ум лэзиське шуыса. Алонъёсты бырттылӥмы котькуд подъездэ. Ӵындӥсьёсмы кылзӥськизы, керетонъёс ӧз потэ. Озьы укно азьёсамы табере, пепельницаос интые, сяськаос пушъё.Элина Кумачёва  Теги: кыскон  